b'\n_START_ARTICLE_\nLauttaraha\n_START_PARAGRAPH_\nLauttaraha eli lossiraha on aiemmin Suomessa k\xc3\xa4yt\xc3\xb6ss\xc3\xa4 ollut maksu maantiehen liittyv\xc3\xa4n lautan k\xc3\xa4yt\xc3\xb6st\xc3\xa4 vesist\xc3\xb6n ylitt\xc3\xa4miseen._NEWLINE_Vuonna 1883 annettu asetus teitten ja siltain tekemisest\xc3\xa4 ja kunnossapit\xc3\xa4misest\xc3\xa4 maalla m\xc3\xa4\xc3\xa4r\xc3\xa4si, ett\xc3\xa4 jokainen k\xc3\xa4r\xc3\xa4j\xc3\xa4kunta toimi tientekolahkona, jolla tarvittaessa oli oikeus p\xc3\xa4\xc3\xa4tt\xc3\xa4\xc3\xa4 lauttarahan suuruudesta. P\xc3\xa4\xc3\xa4t\xc3\xb6s oli kuitenkin j\xc3\xa4tett\xc3\xa4v\xc3\xa4 kuvern\xc3\xb6\xc3\xb6rin (maaherran) tutkittavaksi ja h\xc3\xa4n antoi taksan, joka pantiin esille lauttapaikalle._NEWLINE_Laki teiden tekemisest\xc3\xa4 ja kunnossapidosta maalla astui voimaan vuoden 1921 alussa. Sen mukaan maaherralla oli oikeus m\xc3\xa4\xc3\xa4r\xc3\xa4t\xc3\xa4 kohtuullinen maksu paikallistiell\xc3\xa4 olevan sillan, lossin tai lautan k\xc3\xa4ytt\xc3\xa4misest\xc3\xa4 tieosakkaiden tekem\xc3\xa4n ehdotuksen perusteella. Vuoden 1927 tielaki s\xc3\xa4\xc3\xa4ti, ett\xc3\xa4 maaherralla oli valta m\xc3\xa4\xc3\xa4r\xc3\xa4t\xc3\xa4 kohtuullinen maksu kunnantiell\xc3\xa4 tai kyl\xc3\xa4tiell\xc3\xa4 olevan lossin tai lautan k\xc3\xa4ytt\xc3\xa4misest\xc3\xa4. Ehdotuksen maksusta teki kunnanvaltuusto tai tieosakkaat. Maksu meni joko kunnalle tai tierahastoon ja maaherran vahvistama taksa oli pantava n\xc3\xa4kyville tien tai ylikulkupaikan viereen._NEWLINE_Vuonna 1954 s\xc3\xa4\xc3\xa4detty laki yleisist\xc3\xa4 teist\xc3\xa4 sis\xc3\xa4lsi ohjeen, ett\xc3\xa4 oli m\xc3\xa4\xc3\xa4r\xc3\xa4tt\xc3\xa4v\xc3\xa4 asetuksella saadaanko ja mill\xc3\xa4 ehdoilla kantaa maksua paikallistiehen kuuluvan lautan k\xc3\xa4ytt\xc3\xa4misest\xc3\xa4. Maksu ei saanut olla suurempi kuin lautan kunnossapitokustannukset edellyttiv\xc3\xa4t.'